PM के पास गिरा; पुलिस बोली- महिला फूल फेंक रही थी, मोबाइल गलती से फिंका
Mobile Thrown at Prime Minister Narendra Modi During Roadshow In Mysore. Follow Karnataka Vidhan Sabha Election Latest News, Headlines On Dainik Bhaskar कर्नाटक के मैसूरु में रोड शो के दौरान BJP की महिला कार्यकर्ता ने PM मोदी पर मोबाइल फोन फेंक दिया। फोन PM मोदी से करीब पांच फीट दूर गिरा।
कर्नाटक के मैसूरु में रोड शो के दौरान BJP की महिला कार्यकर्ता ने PM मोदी पर मोबाइल फोन फेंक दिया। फोन PM मोदी से करीब पांच फीट दूर गिरा। मामले की जांच करने के बाद कर्नाटक पुलिस ने बताया कि महिला कार्यकर्ता PM पर फूल फेंक रही थी, उसने उत्साह में फूल के साथ गलती से अपना फोन भी PM की ओर फेंक दिया।
प्रधानमंत्री ने मोबाइल फोन को गाड़ी के बोनट पर गिरते हुए देखा और सुरक्षा में तैनात SPG के जवानों को इसकी जानकारी दी। महिला का कोई गलत इरादा नहीं था। इसीलिए SPG के जवानों ने उसको फोन वापस कर दिया। हम उस महिला के बारे में पता करने की कोशिश कर रहे हैं। ये जानकारी अतिरिक्त पुलिस महानिदेशक (कानून व्यवस्था) आलोक कुमार ने दी है।
बता दें कि कर्नाटक विधानसभा चुनाव के लिए प्रधानमंत्री नरेंद्र मोदी ने 29 और 30 अप्रैल को पार्टी प्रत्याशियों के लिए प्रचार किया। शनिवार को उन्होंने बीदर, विजयपुरा और बेलगावी में जनसभाएं कीं। इसके अलावा बेंगलुरु में रोड शो किया था। रविवार को उन्होंने कोलार से कैंपेन की शुरुआत की। इसके बाद उन्होंने रामनगर जिले के चन्नापटना और बेलुर में रैली की।
शाम को PM मोदी ने मैसूरु में करीब 5 किलोमीटर लंबा रोड शो किया। 45 मिनट के इस रोड शो के दौरान सड़कों के किनारे बड़ी संख्या में लोग PM के स्वागत में मौजूद रहे। रोड शो में PM मोदी 2 मिनट तक सड़क पर चले।
कोलार, चन्नापटना और बेलुर की रैलियों में PM ने कांग्रेस और JDS के परिवारवाद और भ्रष्टाचार पर बोला। उन्होंने कहा कि कांग्रेस और JDS दिखावे के लिए दो दल हैं, लेकिन दिल से एक हैं। दोनों परिवारवादी हैं और करप्शन को बढ़ावा देते हैं।
कांग्रेस अध्यक्ष मल्लिकार्जुन खड़गे के सांप वाले बयान पर उन्होंने कहा- वे मेरी तुलना सांप से कर रहे हैं। उन्हें पता होना चाहिए सांप भगवान शिव के गले की शोभा है और मेरे लिए कर्नाटक और देश की जनता भगवान शिव के समान है।
प्रधानमंत्री की पूरी स्पीच सिलसिलेवार पढ़ें...
कांग्रेस और JDS परिवारवादी पार्टियां
PM ने कांग्रेस और जेडीएस को परिवारवादी पार्टी बताते हुए कहा- कर्नाटक कांग्रेस के नेता 24 घंटे दिल्ली में बैठे एक परिवार की परिक्रमा करते हैं। उन्हें हर एक फैसले के लिए दिल्ली वाले परिवार से ग्रीन सिग्नल लेना पड़ता है। वहीं JDS एक ही परिवार की प्राइवेट लिमिटेड पार्टी है। इनका पूरा समय अपने परिवार के लोगों के कल्याण में ही बीतता है।
इतना ही नहीं कांग्रेस और JDS कर्नाटक में चुनाव अलग-अलग लड़ते हैं, लेकिन दिल्ली में ये साथ-साथ रहते हैं। पार्लियामेंट में एक-दूसरे का साथ देते हैं। ये दोनों पार्टियां करप्शन को बढ़ावा देते हैं। इनकी सरकारें होती हैं तो सिर्फ कुछ विशेष परिवार फलते-फूलते हैं, लेकिन BJP के लिए हर परिवार, इस देश का एक-एक परिवार, कर्नाटक का एक-एक परिवार, भाजपा का अपना परिवार है।
कांग्रेस ने महिलाओं को धोखा दिया, उनकी हर गारंटी झूठी
भाजपा की योजनाओं को बंद करने पर कांग्रेस के बारे में PM बोले, कई योजनाओं को बंद कर दिया। ये है कांग्रेस का असली चेहरा! उनके पास रिवर्स गियर की नीति है। कांग्रेस की वारंटी खत्म हो चुकी है, इसलिए उनकी हर गारंटी झूठ होगी। हिमाचल में उन्होंने गारंटी दी कि पहली कैबिनेट बैठक में वे हर महिला को 1500 रुपये देंगे। उन्होंने महिलाओं को धोखा दिया, और महिलाएं अभी भी पैसे का इंतजार कर रही हैं।
‌BJP के सत्ता में आने के बाद भारत उज्जवल हुआ
PM ने रैली में आगे कहा, अस्थिर सरकारों के पास विजन नहीं हो सकता। कांग्रेस के शासन काल में दुनिया को भारत से ना उम्मीद थी, लेकिन जैसे ही BJP सत्ता में आई, दुनिया अब भारत को एक उज्ज्वल स्थान के रूप में देखने लगी। कर्नाटक ने BJP को चुनने का फैसला किया है। राज्य में निरंतर विकास के लिए डबल इंजन की सरकार बहुत महत्वपूर्ण है। कांग्रेस और JDS शासन के दौरान विकास की गति धीमी हो गई।
कांग्रेस के पास फर्जी गारंटियों का पुलिंदा, इंजन भी है पुराना
PM ने कहा, कांग्रेस एक 'पुराना इंजन' है। उनके कारण विकास रुक गया। कांग्रेस के पास फर्जी गारंटियों का पुलिंदा है। जनता से किया कोई भी वादा आप पूरा नहीं करते। 'अधूरी गारंटियां' उनका रिकॉर्ड है। उन्होंने जनता को धोखा दिया, लेकिन भाजपा ने कई विकास कार्य करके सभी वादों को पूरा किया।
आपके एक वोट से सब कुछ बदल गया
मोदी ने दुनिया में भारत के बढ़ते रुतबे को लेकर कहा, 2014 से पहले कांग्रेस के भ्रष्टाचार काल में दुनिया को भारत से कोई उम्मीद नहीं थी। हालाँकि, आपके एक कीमती वोट ने परिदृश्य को पूरी तरह बदल दिया। भारतीय अर्थव्यवस्था तेजी से बढ़ रही है और भारत को अब एक ब्राइट स्पॉट माना जाता है। दुनिया इस बारे में बात कर रही है कि कैसे भारत ने सदी में एक बार आने वाली महामारी का सामना किया। भारत ने दुनिया का सबसे बड़ा टीकाकरण कार्यक्रम चलाया और अपनी काबिलियत साबित की।
सांप से तुलना करने वालों को पता होना चाहिए, भगवान शंकर के गले में नाग विराजमान है
PM मोदी ने विपक्षी नेताओं की अपने ऊपर की गई टिप्पणियों पर भी बयान दिया। उन्होंने कहा, भ्रष्टाचार के खिलाफ मेरी कार्रवाई से कांग्रेस सबसे ज्यादा परेशान है। इसलिए वे मुझसे और अधिक घृणा करने लगे और मुझ पर आक्रमण करने लगे।
वे मुझे धमकी दे रहे हैं, मोदी तेरी कब्र खुदेगी। अब वे मेरी तुलना सांप से कर रहे हैं और लोगों से वोट मांगने का दुस्साहस कर रहे हैं। उन्हें पता होना चाहिए भगवान शंकर के गले में नाग विराजमान है। मेरे लिए जनता मेरे लिए भगवान के समान है।
PM मोदी ने कहा - 1000 दिन में 18 हजार गांवों तक हमने पहुंचाई बिजली
PM ने कहा, डबल इंजन सरकार जो आधुनिक कनेक्टिविटी के लिए काम कर रही है, वो इस पूरे क्षेत्र में नई संभावनाएं बनाएगी। बंगलुरू-चेन्नई एक्सप्रेसवे यहां के किसानों और इंडस्ट्री दोनों के लिए नए अवसर बनाएगा, उस पर तेजी से काम चल रहा है।
2014 में जब हमने सरकार बनाई तो हम दंग रह गए, हर घर तक को बिजली तो छोड़िए... कांग्रेस ने हर गांव तक भी बिजली नहीं पहुंचाई थी। 18 हजार गांव ऐसे थे, जहां बिजली नहीं पहुंची थी और हमने सिर्फ 1000 दिन में 18 हजार गांवों तक और ढाई करोड़ लोगों तक बिजली पहुंचा कर दिखा दी।
PM किसान सम्मान निधि में चार हजार रुपए और जोड़ रही भाजपा
किसानों को सीधे पैसे पहुंचाने की स्कीम पर PM ने कहा, कांग्रेस सरकार ने कभी भी किसानों की परवाह नहीं की, लेकिन BJP सरकार बीज से बाजार तक किसानों के लिए काम कर रही है। केंद्र सरकार PM किसान सम्मान निधि के जो पैसे भेजती है, उसमें यहां की BJP सरकार 4 हजार रुपए और जोड़ देती है। इससे कर्नाटक के लाखों किसान परिवारों के बैंक खाते में 18 हजार करोड़ रुपए पहुंचे हैं।
कर्नाटक में 22 रैलियां करेंगे PM
कर्नाटक विधानसभा चुनाव प्रचार के लिए PM मोदी 6 दिन में 22 रैलियां करेंगे। वे चुनाव से पहले कर्नाटक में दो-दो दिन के तीन दौरों पर जाएंगे। उनका पहला दौरा 29-30 अप्रैल को है। इसके बाद वे 2 और 3 मई को कर्नाटक दौरे पर रहेंगे। वहीं, 6 और 7 मई को PM का कर्नाटक में तीसरा दौरा है।
इस साल 8 बार कर्नाटक का दौरा कर चुके हैं PM
इस साल PM मोदी चुनाव प्रचार से पहले कर्नाटक का आठ बार दौरा कर चुके हैं। आखिरी बार उन्होंने 9 अप्रैल को यहां का दौरा किया था। उससे पहले वह 25 मार्च को BJP की राज्यव्यापी 'विजय संकल्प यात्रा' के समापन के मौके पर कर्नाटक के दावणगेरे पहुंचे थे और एक रोड शो के बाद जनसभा को संबोधित किया था।
PM के कर्नाटक दौरे से जुड़ी अन्य खबरें भी पढ़िए...
कर्नाटक में PM मोदी बोले- मुझे कांग्रेस वालों ने 91 बार गालियां दीं
प्रधानमंत्री नरेंद्र मोदी 28 अप्रैल को दो दिन के दौरे पर कर्नाटक पहुंचे। यहां उन्होंने तीन सभाएं कीं। सबसे पहले सुबह 11 बजे हुमनाबाद में जनसभा को 36 मिनट संबोधित किया। दूसरी- दोपहर सवा एक बजे विजयपुरा में। यहां वे 27 मिनट बोले। मोदी पौने 3 बजे बेलागावी के कुडाची में 38 मिनट बोले। पढ़ें पूरी खबर...